Իգոր Անգուլո

Իգոր Անգուլո Ալբոնիգա (, ), իսպանացի ֆուտբոլիստ, լեհական «Գուրնիկ» (Զաբժե) ակումբի խաղացող։ «Ատլետիկ Բիլբաո» ակումբի սան է։ Հանդես է գալի ձախ վինգերի և կենտրոնական հարձակվողի դիրքում։

Կարիերա 
Անգուլոն «Ատլետիկ Բիլբաո» ակումբի սան է։ 2002 թվականին նա ակումբի երիտասարդական թիմից տեղափոխվել է «Բասկոնիա» ֆարմ-ակումբ, որի կազմում անցկացրել է մեկ մրցաշրջան Տերսերայում։ 2003 թվականի մարտին Իգորը Յուպ Հայնկեսի կողմից ոչ երկար ժամանակով հրավիրվել է թիմի հիմնական կազմ և 2003 թվականի մարտի 23-ին կատարել է իր նորամուտը Պրիմերայում՝ փոխարինման դուրս գալով «Սելտա» ակումբի դեմ խաղի վերջին րոպեներին։ 2003/04 մրցաշրջանում Անգուլոն անցկացրել է ևս չորս խաղ «Ատլետիկի» հիմնական կազմում, այդ թվում մեկ հանդիպում ՈՒԵՖԱ գավաթի խաղարկությունում։ Չնայած 2005 թվականի հոկտեմբերին ակումբի հետ նոր եռամյա պայմանագիր կնքելուն՝ «Ատլետիկի» կազմում նա այլևս խաղադաշտ դուրս չի եկել և հաջորդ չորս տարիներն անցկացրել է «Բիլբաո Ատլետիկ» ֆարմ-ակումբում, ինչպես նաև վարձավճարով հանդես է եկել «Խիմնաստիկում», ապա ֆրանսիական «Կաննում»։ 2008 թվականի ամռանը՝ պայմանագրի ժամկետի ավարտից հետո, Անգուլոն հեռացել է «Ատլետիկից» ազատ գործակալի կարգավիճակով։

2008 թվականի հուլիսին Անգուլոն «Ատլետիկում» իր խաղընկերոջ՝ Աիտոր Ռամոսի հետ միասին տեղափոխվել է Սեգունդա Բ-ի «Էսիխա» ակումբ, որի հետ կնքել է պայմանագիր երկու մրցաշրջանի համար։ 2010 թվականի հունվարին նա, պայմանավորվելով ժամանակից շուտ պայմանագրի խզման վերաբերյալ, դարձել է «Նումանսիայի» խաղացող, որը հանդես էր գալիս Սեգունդայում։ Սկզբում համաձայնությունը կնքվել էր երկուսուկես տարով, սակայն արդեն 2011 թվականի հուլիսին Անգուլոն որոշել է լքել ակումբը, քանի որ չուներ մշտական տեղ թմի հիմնական կազմում։ Նրա հաջորդ ակումբը դարձել է «Ռեալ Ունիոնը», որի կազմում նա երկու տարի հանդես է եկել Սեգունդա Բ-ում։ 2012/13 մրցաշրջանում Իգորը 13 խփած գոլերով դարձել է թիմի լավագույն ռմբարկու։

2013 թվականի օգոստոսին Անգուլոն տեղափոխվել է «Էնոսիս» ակումբ։ Թեև ֆուտբոլիստը բազմաթիվ առաջարկներ ուներ իսպանական ակումբներից, նա նախընտրել է իր կարիերայում առաջին անգամ հանդես գալ բարձրագույն դիվիզիոնի թիմի հիմնական կազմում։ Կիպրոսում անցկացրած մեկ մրցաշրջանից հետո Անգուլոն տեղափոխվել է հունական «Ապոլլոն Սմիրնիս» ակումբ, որտեղ անցկացրել է հաջող մրցաշրջան՝ երկրորդ դիվիզիոնի 30 խաղերում խփելով 14 գոլ։ 2015 թվականի հուլիսին նա տեղափոխվել է հունական մեկ այլ ակումբ՝ Սուպերլիգան ներկայացնող «Պլատանյաս»։

2016 թվականի օգոստոսին 32-ամյա իսպանացին կրկին փոխել է առաջնությունը և տեղափոխվել լեհական «Գուրնիկ» (Զաբժե)։ 2016/17 մրցաշրջանում Անգուլոն 17 խփած գոլերով դարձել է Առաջին լիգայի լավագույն ռմբարկու և «Գուրնիկին» օգնել անցնել Էքստրակլաս։ 2017/18 մրցաշրջանն նույնպես Իգորն սկսել է բարձրագույն մակարդակում՝ Լեհաստանի առաջնության առաջին 15 տուրերում խփելով 16 գոլ։ Մրցաշրջանի երկրորդ կեսում ֆուտբոլիստի արդյունավետությունն ընկել է, և նա 23 խփած գոլերով զբաղեցրել է երկրորդ տեղը լավագույ ռմբարկուների ցանկում՝ զիջելով իր հայրենակից, Կրակովի «Վիսլա» ակումբի խաղացող Կարլիտոսին։ Լինելով «Գուրնիկի» առաջատարներից մեկը՝ Անգուլոն թիմին օգնել է նվաճել Եվրոպայի լիգայում հանդես գալու իրավունք։

Ծանոթագրություններ

Արտաքին հղումներ 
 
 

Իսպանացի ֆուտբոլիստներ
Աթլետիկ Բիլբաոյի ֆուտբոլիստներ
Նումանսիայի ֆուտբոլիստներ
Խիմնաստիկ Տառագոնայի ֆուտբոլիստներ
Բասկոնիայի ֆուտբոլիստներ
Ռեալ Ունիոնի ֆուտբոլիստներ
Ֆուտբոլի հարձակվողներ
Լա Լիգայի ֆուտբոլիստներ